धर्मनिरपेक्षता के लड़ाई में समाज से धर्मनिरपेक्ष ना रहे के गोहार
नरेंद्र मोदी अवरू भारतीय जनता पार्टी के हमेशा से काँग्रेस समेत तमाम विरोधी लोग ‘साम्प्रदायिक’ अवरू ‘हिन्दू राजनीति’ के जन्मदाता के रूप में पेश करेला।
हो सकता कि भाजपा विरोधी दल के नीति में तनिका सच्चाई भी होखे, लेकिन मंगलवार के काँग्रेस अध्यक्षा सोनिया गांधी देश के मुसलमान जनता से निहोरा कईली कि, उ लोग एकजुट होखस अवरू काँग्रेस के वोट देके मोदी के सत्ता में आवे प रोक लगावस।
ए निहोरा से एगो नाया सवाल के जन्म होखता, मोदी जेकरा के काँग्रेस हमेशा ‘साम्प्रदायिक हिन्दू’ क़हत रहल बिया, उहे काँग्रेस आज मोदी के रोके खाती दोसरा धर्म के लोग से एकजुट होखे के बात करे लागल। सोनिया गांधी, जे समाज के धर्मनिरपेक्ष रूप के बचावे के बात करेली, जनता के ‘धर्म’ के आधार प अलग होखे के बात करे लगली।
ए स्थिति में सवाल उठता कि, भारत के धर्मनिरपेक्ष स्वरूप के केकरा से ढ़ेर खतरा बाटे? के समाज के ढ़ेर नुक़सान पहुँचावता? दु गो विकल्प बा - ‘साम्प्रदायिक’ नरेंद्र मोदी भा ‘धर्मनिरपेक्ष’ सोनिया गाँधी?
अगर राजनीति के विशेषज्ञ लोग के मानल जाए, त काँग्रेस के नेता कवनो क़ीमत प नरेन्द्र मोदी के बढ़त के रोके के कोशिश करतारे। संभावना बाटे कि ए चुनाव में काँग्रेस के ओकरा इतिहास के सबसे बड़ हार होई, एहसे इ बात समझ में भी आवता।
अगर आज़ाद भारत के इतिहास में से कुछ साल के हटा दिहल जाए त काँग्रेस आज़ादी से लेके आज तक, हमेशा सत्ता में रहल बिया।
एगो समय रहे कि काँग्रेस ‘सभके संगे लेके चलेवाला पार्टी’ कहात रहे। पार्टी के एही रूप के चलते समाज के सभ वर्ग से सबसे अधिका वोट मिलत रहे, लेकिन पार्टी के इहे रूप समय के संगे एकर दुश्मन भी बन गईल, अवरू बहुत नुकसान भी पहुंचवलस।
सबसे बड़ नुक़सान त इ भईल कि, जब पार्टी सभके से अपना संगे जोड़े में लागल रहे, त समाज के कुछ छोटे-छोटे वर्ग एकरा से दूर होखल जात रहन। चुकीं, पार्टी सभके संगे लेके चलत रहे एहसे उ ‘धर्मनिरपेक्ष’ विचारधारा के अपनावे प मजबूर रहे। अगर अयीसन ना कईले रहित, त देश के अनगिनत जात अवरू धर्म के लोग के उ अगुवाई ना करे पाईत।
सभके संगे लेके चले के कोशिश में समाज के कुछ वर्ग काँग्रेस से छुट भी जात रहन, एकरे नतीजा में कुछ अयीसन लोग भी भारत के राजनीति में अईले, जवन कि एही छोटे-छोटे वर्ग के अगुवाई करे लगले।
उहें, काँग्रेस पछिला 25-30 साल में धीरे-धीरे ‘सबके संगे लेके चलेवाली पार्टी’ के तगमा से दूर होखे लागल। ओने, देश में कुछ अईसनों लोग अवरू दल रहन, जवन कि अपना के कवनो ख़ास वर्ग भा धर्म के मानेवाली जनता के प्रतिनिधि के रूप में पेश करत रहन, समय के संगे इ लोग अपना समूह में आपन प्रभाव भी जमा लेले, अवरू काँग्रेस ए दौर में सिकुड़े शुरू हो गईल।
एगो खास मतदाता समूह के अगुवाई करे के मामला में सबसे ताक़तवर पार्टी के रूप में भारतीय जनता पार्टी के जन्म भईल। ओ ख़ास समूह के नाम रहे ‘हिन्दू’, काहें कि पार्टी हिन्दू विचारधारा प चले के दावा करत रहे अवरू राम मंदिर जईसन धार्मिक रूप से गंभीर मुद्दा के बल प देश में ‘हिन्दु लोग के पार्टी’ कहाए लागल।
लेकिन, पछिला कुछ साल प अगर ध्यान दिहल जाए त लागता कि भारतीय जनता पार्टी के नेता भी अब इ समझे लागल बाड़े कि, हिन्दु वोट के बल प कुछ देर तक त आगे बढ़ल जा सकता, लेकिन एकरा बल प देश में हमेशा खातिर अपना के नईखे जमावल जा सकत। पार्टी के कुछ नेता मानतारे कि हिन्दू वोट के बल प मिलल सत्ता से देश के ‘धार्मिक इच्छा’ बढ़ी अवरू देश के एकता अवरू अखण्डता के खतरा पैदा हो जायी।
शायद इहे कारण रहे कि ए लोकसभा चुनाव में पार्टी अपना ‘हिन्दुत्व’ के सिद्धान्त के पीछा राखत, नरेन्द्र मोदी के विकास गाथा के बल प आगे बढ़े के सोचलस। पार्टी अपना चुनाव प्रचार अभियान में मोदी के शासन में भईल गुजरात के ‘आर्थिक क्रांति’ प ज़ोर देवे शुरू कईलस। हालांकि, अंत में पार्टी लड़खड़ाए भी लागल, जेकरा नतीजा में जाती अवरू धर्म भी प्रचार के हिस्सा बन गईले।
लेकिन शुरुवात में उठावल कदम के चलते पार्टी के रणनीति मुसलमान लोग के बीच में भी कुछ हद तक कामयाब रहल। पछिला कुछ महीना में कुछ प्रमुख मुसलमान नेता भी पार्टी के अंगूरी धरे लगले। भारतीय जनता पार्टी ए चुनाव में कुछ मुसलमान उम्मीदवार भी उतरलस अवरू मशहूर पत्रकार एमजे अकबर भारतीय जनता पार्टी के प्रवक्ता भी बनले। लेकिन पार्टी के ए रणनीति के परीक्षा अभी नईखे भईल, असली नतीजा त चुनाव के बाद मिली।
ओने, ए सभ घटना के बहुत नजदीक से देखे वाली सोनिया गाँधी तय कईली कि नरेन्द्र मोदी के अब उनुके हथियार से मारल जाए, उहे हथियार जवना के इस्तेमाल के आरोप आज तक काँग्रेस पार्टी के ओर से भारतीय जनता पार्टी प लागत रहल बा।
जामा मस्जिद के शाही इमाम सैयद अहमद बुखारी के अगुवाई में मुसलमान लोग के एगो धार्मिक प्रतिनिधिमण्डल से भेंट कईला के बाद सोनिया गाँधी देश के मुसलमान जनता से निहोरा कईली कि उ लोग एकजुट हो के भारतीय जनता पार्टी के रोके खाती काँग्रेस के वोट देवे।
इहें से बात समझ में आईल बंद हो गईल। एके सवाल दिमाग में घूमता कि, दुनो नेता (सोनिया-मोदी) में से कवन नेता समाज के धर्मनिरपेक्ष राखल चाहतारे अवरू कवन समाज में ‘साम्प्रदायिकता’ के भड़कावत बाड़े? ‘साम्प्रदायिक’ नेता के रूप में मशहूर, लेकिन देश के अधिकांश वर्ग के ख़याल राखे के दावा करेवाला नरेन्द्र मोदी भा ‘धर्मनिरपेक्ष’ सिद्धान्त माने के दावा करेवाली अवरू धर्म के आधार प मतदाता से वोट देवे के निहोरा करेवाली सोनिया गाँधी?
mag_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva